Cꞌjaraꞌ jaꞌ Jesús cawra xbij chca rdiscípulo:
—Npors nquixoc ela chpam lanch,
nquixba pjupraj chic yaꞌ,
nquixnabyeja chenwech,
caraꞌ xbij chca,
y xbij cana rubiꞌ chca wnak.
Tak xbitaj cana rubiꞌ rmal xojteꞌa ruyon chwech jun jyuꞌ,
xuwil jun lwar abar nuban waꞌ oración.
Tak xoca akꞌaꞌ xruyon cꞌola tzraꞌ.
Jlanch kas pe ncꞌaj yaꞌ cꞌo chwaꞌ tak cꞌola jun nimlaj kꞌekꞌ jaktanak ta chquij rdiscípulo y nmesquier nquebina rmal,
y je nmak tak bloj congan lowloꞌ nuban tzra lanch.
Jpe rsakric remjon binem pe rwáꞌ yaꞌ jaꞌ Jesús y xekaja chenkaj ruqꞌuin lanch.
J-eꞌ rdiscípulo tak xquetzꞌet chremjon binem pe rwáꞌ yaꞌ congan xecxibej quiꞌ rmal y congan xturtaja quecꞌuꞌx:
—Jalaꞌ jun xbinel,
caraꞌ necbij y xquemaj rakic quechiꞌ rmal xben riꞌil.
Jaꞌ Jesús cawra xbij chca:
—Me tturtaj ta rwech ecꞌuꞌx,
xanen,
mtexibej ta ewiꞌ,
caraꞌ xbij chca.
Pedro cawra xbij tzra:
—We ktzij chatet Wajaw tbij chwa chquenbina pe rwáꞌ yaꞌ y quenba awqꞌuin,
caraꞌ xbij tzra.
—Catjoꞌ cꞌa,
caraꞌ xbixa tzra rmal Jesús.
Cꞌjaraꞌ Pedro xel ta chpam lanch y xumaj binem pe rwáꞌ yaꞌ y xba ruqꞌuin Jesús.
Per tak xutzꞌet kꞌekꞌ chcongan lowloꞌ nuban arjaꞌ congan xxibej riꞌ rmal y xba xeꞌ yaꞌ y xumaj rakic ruchiꞌ:
—Wajaw kat-oꞌ kiꞌ,
caraꞌ xbij tzra.
Jaꞌ Jesús alnak xuchap Pedro y xelsaj pyaꞌ y cawra xbij tzra:
—Acha,
xe mnim ta yukbal acꞌuꞌx wqꞌuin.
¿Nak tzra tak xaban c-eꞌ acꞌuꞌx?
caraꞌ xbij tzra.
Tak xeꞌoca chpam lanch xcoma kꞌekꞌ.
Jecꞌola chpam lanch arj-eꞌ xquemaj ryaꞌic rukꞌij y cawra xecbij tzra:
—Ne ktzij waꞌ chatet at Rlecꞌwal Dios,
caraꞌ xecbij tzra.
Xeba,
xeꞌekaja pjupraj yaꞌ chpam jun lwar rbin-an Genesaret.
Jeꞌ wnak jecꞌola chpam jaraꞌ lwar tak xquetzuꞌ chJesús xekaja cuqꞌuin,
arj-eꞌ xectaklaꞌ rbixic chca conjelal wnak jecꞌola chpam jaraꞌ lwar y conjelal yuw-iꞌ xequecꞌom ela ruqꞌuin Jesús.
Y cawra xecbij tzra:
—Tebnaꞌ jun utzil chka,
tey-aꞌ cꞌas chca yuw-iꞌ che nquechap oca jtzꞌit atziak,
jtzꞌit ruchiꞌ opech nquechap oca,
caraꞌ xecbij tzra.
Y caraꞌ xqueban,
conjelal jxechpowa retziak xechumtaja.